D. Čaplovič, poslanec: (2004-10-29):
Vo východiskách predloženej správy päť navrhovaných opatrení na strane 1 prezentuje nekompaktnosť a nesystémovosť, mnohé športové strediská v Slovenskej republike sú potrebné, ale nie sú zaradené do systému, ktorý ministerstvo školstva jednoducho nemá. Ja sa tu tiež nebudem ďalej rozširovať, ale spomeniem na záver tri kľúčové problémy, ktoré je potrebné principiálne riešiť, pričom v predloženej správe sú práve tieto problémy, ctené dámy, vážení páni, riešené veľmi vágne a dosť nejasne. Konkrétne, vzťahy štátnych orgánov a občianskych združení a nového zákona o športe a predovšetkým, čo je veľmi dôležité pre budúcnosť nášho športu v nových podmienkach, nazvem to ekonomika a manažment športu. Na tieto veci táto správa značne zabudla. Ďalej nebudem tieto veci rozvíjať, ale dotknem sa len tretej oblasti, ktorá je pre mňa podstatná a na ktorú sa zabúda aj vo vláde Slovenskej republiky ako v jej komplexnom  pohľade na šport a našu telovýchovu. A to je ekonomika športu. Financovanie športu je veľmi zložitý problém. Na Slovensku máme veľa talentovaných ľudí pre šport. A od vytvorenia podmienok závisí, ako ho dokážu rozvinúť. Žiaľ, v tejto správe, ktorú sme si špeciálne žiadali a kde sme jasne očakávali, aby tam boli pripravované opatrenia na skvalitnenie a sprehľadnenie finančných tokov v oblasti športu, túto časť postrádame. Pri čítaní správy k financovaniu športu je každému súdnemu občanovi jasné, prečo slovenský šport nenapreduje. Absolútne chýba celostný, opakujem, celostný, môžem to nazvať komplexný pohľad finančného modelu na šport. Doteraz v tejto oblasti bolo veľmi málo aktivít, málo štúdií, neexistuje verejná diskusia v tejto oblasti a nepoznáme viacero pohľadov, odborných posudkov na financovanie športu. Niekoľko poznámok k zdrojom financovania. Lotérie. V krajinách EÚ je šport nosne financovaný z výnosov lotérií. Športové subjekty v Európskej únii benefitujú z lotérií v troch základných fázach, ako sú prevádzkovanie, distribúcia výnosov a spotreba rozdeľovania výnosov na určený cieľ a miesto spotreby. V Európskej únii sú rôzne modely, ako sa to dá robiť, ale tiež vás nechcem ďalej týmto zaťažovať. Napokon zásadne absentuje ekonomické vyhodnotenie športu s dopadom, a to poviem, to je to, že chýba komplexnosť v tejto správe, a to s dopadom na prevenciu v zdravotníckej oblasti, prevenciu proti nespoločenským javom, ako je drogová závislosť, prepojenie na cestovný ruch, prepojenie na zamestnanosť v regiónoch, športový obchod, priemysel zábavy, televízie a podobne. Toto je vlastne najväčšie negatívum tejto správy, lebo, samozrejme, síce predkladalo to ministerstvo školstva, ale od vlády sme chceli, aby tam boli jasné stanoviská rôznych rezortov, ako budeme šport v budúcnosti na Slovensku kreovať. Osobitne mi chýba v správe, ako prebieha súdny spor Športka, a. s., verzus Tipos, a. s., o vlastníctvo ochranných značiek známych hier, ktorý traumatizuje nielen športové hnutie, nielen športovcov, ale aj celú spoločnosť. Tieto veci treba v správe jasne vydefinovať. Na záver mi dovoľte vzhľadom na to predložiť návrh uznesenia: „Národná rada Slovenskej republiky A. berie správu na vedomie, B. konštatuje, že predložená správa neobsahuje pripravované opatrenia na skvalitnenie,“ znovu to podčiarkujem, to tam chýba, skvalitnenie, „a sprehľadnenie finančných tokov v oblasti športu v Slovenskej republike, C. žiada vládu Slovenskej republiky o dopracovanie predloženej správy, najmä návrhov na komplexný finančný model športu a na sprehľadnenie finančných tokov v oblasti športu Slovenskej republiky, D. žiada vládu Slovenskej republiky o postup krokov pri dopracovaní a realizácii Národného programu rozvoja športu s cieľom, aby sa v ňom definovala strednodobá stratégia rozvoja športu, E. žiada vládu Slovenskej republiky o komplexnú informáciu o stave kauzy súdneho sporu Športka, a. s., verzus Tipos, a. s.“ Termín je tu do 30 dní. Ďakujem vám veľmi pekne za pozornosť.